Beurtkrag duur Saterdag voort(Argieffoto: Severin D./Unsplash) Eskom het aangekondig dat beurtkrag Saterdag sal voortduur nadat dit vandag vir die eerste keer in byna vier maande weer ingestel is. Volgens die kragvoorsiener sal fase 2-beurtkrag tot vanaand 22:00 voortduur voor dit tot Saterdagoggend om 09:00 weer sal hervat. Fase 2-beurtkrag sal dan tot 22:00 Saterdagaand toegepas word. “Hoewel ons verwag dat van die eenhede deur die loop van die aand weer in bedryf sal kom, is dit nodig om môre met beurtkrag voort te gaan ten einde die noodopwekkerreserwes aan te vul sodat daar beter voorberei kan word vir die komende week.” Drie van die ses opwekkingseenhede wat ingekonk het, is intussen herstel. Dit is een eenheid elk by Arnot, Tutuka en Matimba. Daar is steeds onderbrekings van 2 350 MW by die Arnot-, Kendal-, Tutuka- en Majuba-kragstasies. “Eskom versoek die publiek om voort te gaan om hul elektrisiteitsverbruik te verminder ten einde ons te help om die uitwerking van beurtkrag te beperk. Oor die afgelope twee aande het die publiek se hulp ons gehelp om die nodigheid van beurtkrag te vermy.”